Hlina, Alojz, poslanec NR SR (2014-09-18):
Vážená pani predsedajúca, vážení páni ministri, vážené kolegyne, kolegovia, v zásade to prebieha tak, jak som aj predpokladal, že nakoniec sa dopracujeme k tomu, že sa vyospravedlňujete navzájom a bude tu len, otázka bude, že ktorý bude ten slabučký minister, ktorý tu bude sedieť. Považoval som to za určitú džentlmenskú dohodu, že, že tu budete šiesti, čo sa chvíľku aj dodržiavalo, avšak už sa nedodržiava ani to. Už sa vyospravedlňovali na štyroch, aktuálne sú tu dvaja. To tiež svedčí o úcte k parlamentu, o úcte k parlamentarizmu a k tomu, jak si tu my žijeme. Mimochodom, páni ministri, ja viem, že to asi tam na tej vláde funguje tak, že kto tam ide počúvať toho Mičovského s Hlinom a určia asi vás. Sekundárne asi pre ľudí to znamená, že títo ministri, ktorí sú za mojím chrbtom, sú tí slabučkí ministri, lebo Kali, Kali si tu nesadne, hej, čiže proste sú niektorí, ktorí tu sedieť nebudú, a potom sú slabučkí ministri, ktorí to raz za ten mesiac budú musieť vydržať a budú musieť počúvať tých nešťastníkov, ktorí tu niečo interpelujú. Ja teda nechcem byť protivný, ale ja by som si tú nálepku slabučkého ministra na seba nalepiť nenechal, keď vám vyhovuje, nech sa páči. Aspoň vieme. Čiže aj pre ľudí povieme, že slabučkými ministrami, ktorí tam budú chodiť na interpelácie počúvať Mičovského, Hlinu, Hubu, budú tuná kolegovia, zdá sa, lebo tak vás tu aj najčastejšie vídavam, to je pravda. Pani Zvolenská je už dokonca stabilný člen, pána Pellegriniho vymenili s pánom Čaplovičom, to vyzerá tiež, že to bude musieť ako nováčikovskú daň zaplatiť. Ale že pán Lajčák, to ma prekvapuje, lebo jeho som mal za silného ministra. Pán Vážny je taká persóna neznáma pre mňa, ale, ľudia, si prípadne urobte názor, čiže tiež je za slabučkého ministra, ktorého pošle Kali, aby ste išli počúvať tých nešťastníkov. Je to k úcte k parlamentarizmu. Ja netvrdím, že všetky príspevky stoja za to, ale aj anglickú kráľovnú ťahajú štyri kone a garantujem vám, že jeden by ju utiahol. Má to s niečím súvis. Pán minister Lajčák, vie, o čom hovorím. Ale nech sa páči, robte z toho, čo chcete. Takto si my tu žijeme. Čo sa týka tohto bodu, to znamená odpovede, dovoľte uviesť, že ja som sa teda pýtal toho viacej. Skompletizovali sme takú inventarizáciu budov, nehnuteľností, nájmov, prenájmov, čo je dobré. Lebo prvý okruh mojich interpelácií bol, že kto si čo prenajíma, ktoré ministerstvo si od koho prenajíma. Máme to. Je to už teda zosumarizované. Druhý okruh bol, aby sme vedeli, že kto čo užíva a ako užíva, ten nejaký určitý pasport toho a prípadne komu čo prenajíma, aby sme to vedeli porovnať. Máme to skompletizované, ja som bol pripravený to dať nejakým študentom za nejaké sudy piva urobiť, ale bol tu pán minister Kažimír, ktorý povedal, že ich to inšpirovalo a že urobia oni takýto centrálny register, čo môže byť dobre. Už sme, už kus roboty je urobené. Však koniec koncov aj táto kniha o tom svedčí. To treba oceniť. A oceňujem všetkých, ktorí sa na tom podieľali, na tej, na vypracovaní tých interpelácií. Nebojte sa, nezapadne to prachom. Teda keď by sa aj náhodou ministerstvo nerozhýbalo, prostredníctvom toho, čo tu pán Kažimír hovoril, tak sa, tak to doplníme my a ten portál urobíme. Niektoré výsledky, ten prvý okruh bol teda, že kto čo užíva, aký je pomer podlahovej plochy na jedného úradníka, prípadne kto čo komu prenajíma. Vyšli nám zaujímavé informácie aj vo svetle skutočnosti dnešného rána, kde tu pomaly plakal pán Krajňák, že ho vyhadzuje Počiatek, pán Počiatek z ministerstva. To je znova znakom, pán minister Lajčák, viete asi tiež, o čom hovorím, idú takto úrady vyhadzovať, nechať ich. To je ako, asi to súvisí s tou firemnou kultúrou úžernícko-exekútorskou, ktorá vlastne tiež má také systémy práce, ktoré sú nepochopiteľné. Čiže aj vy asi ten úrad do poslednej chvíle, tých historikov, ktorí tam robia za 600 eur, necháte trpieť, a že kde pôjdu s tými batôžkami smoly, ktoré si na seba naložili? Lebo vy ste tí veľkí lordi a niekde ich upracete do nejakej maringotky a ÚPN bude tam. A vám keď príde nejaká delegácia, že ako teda sa vysporiadate s históriou, tak pôjdete do tej maringotky. Nech sa páči, kľudne pokračujte v tom ďalej. Mimochodom, to jeho ministerstvo, ministerstvo pána Počiatka je na tom asi tak, že v tých dvoch budovách majú niekde 8-9-tisíc metrov štvorcových. Má tam okolo 600 zamestnancov. Sú niekde na úrovni 15 m2 na jedného, na jedného zamestnanca. Samotný materiál, ktorý ste mali vo vláde, ak ste ho čítali, tak viete. ESO to je znova veľká loď, ktorá údajne vyplávala (povedané so smiechom), len nevieme, kam dopláva, bolo napísané, konštatuje, že úradníci využívajú relatívne nadštandardné, mali ste v tej správe, ste mali 16 m2 na jedného úradníka, bol ten prepočet. Štandard je niekde na úrovni osem-deväť. A naozaj je aj norma, ktorá hovorí, že niekde na úrovni 8-9 na jedného. Čiže pán minister Počiatek má skoro dvojnásobok. Ale ja pripúšťam, že socialistické stavané budovy sú možné iné. To všetko tam tie korelácie treba urobiť. Ale nie je to tak, že sa tam tiesnia desiati úradníci v jednej miestnosti. Vyzerá to z tohto suchého prepočtu. Že o to zaujímavejšie bude zistiť, že prečo vyhadzujú vlastne to ÚPN? Naozaj tie informácie sú aj dôležité pre ľudí, že z tých prepočtov nám to vyjde, že trebárs úplní lordi sú u pána Maďariča na SNP-čku, kde majú 22 metrov štvorcových na jedného úradníka. A králi sú aj na hospodárstve, hej, u pána Pavlisa, tam sú niečo cez 21 m2 na jedného úradníka. Zber týchto údajov nebol samoúčelný, bol dôležitý aj preto, že my môžeme teraz z týchto podkladov pracovať ďalej. Teraz konkrétne pán Pavlis, končí im za chvíľku zmluva organizácie, ktorej patrí pod neho, SARIO. A SARIO, si myslím, prenajíma, tu je to úplne jasné, že pod milión korún ešte mesačne nešli. Niekde na tej úrovni končí zmluva. Takže ja som zvedavý, že kto to príde tu odôvodniť, že prečo by prípadne SARIO si ešte stále malo prenajímať nejaké priestory za milión korún mesačne, keď u nich je polka objektu prázdna, hej. Takže to verím, že toľko taktu alebo aspoň trošku tej šikovnosti alebo tej budete mať v sebe, že teda, že už keď je to tak, tak si to už nedovolíte a to SARIO dáte na tú Mierovú. To určite by mohlo byť aj tak. Ale tam je aj SACR. SACR patrí, myslím, pod pána Počiatka. Na to hospodárstvo toho vojde na mraky, hej, to si môžeme teraz povedať a to vieme. Čiže aj kvôli tomu malo zmysel robiť túto pasportizáciu týchto priestorov. Samozrejme, treba to objektivizovať cez typové stavby. Priznávam, že budova, na ktorej je pán Maďarič, môže byť architektonicky ináč riešená, že to nie je suchý prepočet kancelárskej budovy. To, to rešpektujem. Ale stále to vyzerá, že, že si tam môžu hrať pomaly tenis v niektorých kanceláriách. Takže nebude zlé, že by prípadne porozmýšľali, či by tam ešte niečo nevošlo, trebárs aj ÚPN alebo niekto, kto si zaslúži dôstojnú budovu. Čiže kvôli tomu som to dal robiť. Vážení ľudia, tí ktorí ste to vypracovávali, nebola to taká nejaká samoúčelná, čiže verte, že skúsim spraviť tak, aby na konci bolo z toho niečo, že minimálne aspoň nejakú tú korunku ušetríme, možno dve. Druhý okruh otázok sa týkal pracovnej zdravotnej služby. Tam naozaj ďakujem všetkým, ktorí to vypracovali. Je to objemné, dokonca to bola bieda, čo uniesť tie materiály. Spracujeme to. Budeme vnímať to, že ako prebiehali zmluvné vzťahy do platnosti, pokiaľ sa teda nezrušili pozmeňovákom ešte za predchádzajúcej vlády, ako sa vyvíjali, a z pohľadu, teda ktoré finančné skupiny sa zaľúbili do pracovnej zdravotnej služby a chodili radiť úradníkom, že si majú dať pod myšku takú penovú podložku za tisíce eur, ako to bolo dovtedy, a bude nás zaujímať, preto to je aj urobené, že sme urobili ten zber tých údajov, tá korelácia teraz že po novom nábehu, lebo teraz znova ste sa vrátili tam, kde ste teda uznali, poslanci, že je to nevyhnutné tým úradníkom aj teraz ešte stále radiť za tisíce eur, že si majú dať pod myšku takú penovú podložku. Takže kto sa toho nábehu chytí a ako to bude silno zošnurované cez určitú finančnú skupinu? To tiež bude zaujímavé a možno ešte v tejto krajine zo päť ľudí sa nájde, ktorých by to zaujímalo, tak minimálne pre nich to urobíme. Čiže to bolo ten najväčší okruh. Tam potom som ešte pána Richtera interpeloval, nešťastná pošta. To, čo robíte na pošte, to môžete iba vy. Však, samozrejme, ministerstvo pána Richtera, ktoré spravuje Európsky sociálny fond a, pán Lajčák, vám to poviem, to by ste neverili, prípadne do Bruselu keď pôjdete. Európska komisia nás vyzvala nie raz, nie dvakrát, trikrát nás vyzvala listom na spotrebiteľský podnet občana, ktorý riešil problém s firmou Pohotovosť a exekútorom Krutým. Európska komisia nás trikrát vyzvala, že čo to – zjednodušene prekladám –, že čo to tam tým ľuďom stvárate? Čo to tam tým ľuďom robíte? Až naveľa, naveľa, na tretíkrát ste im niečo vajatavé odpovedali. Myslím, že aj od vás išlo, išiel nejaký alebo z úradu vlády, to už neviem. Niekto im tam proste odpisoval. Naveľa, naveľa, na tretíkrát dobíjali sa ako, no... nekomentujem. Ale čo chcem povedať? Chcem povedať, že by ste neverili, že ministerstvo pána Richtera dalo dotáciu na zriadenie štyroch zamestnaneckých miest exekútorskému úradu doktora Krutého, ktorý je dvorným exekútorom firmy Pohotovosť. Ono keď sa to tí bruselskí úradníci dozvedia, bude ich to podľa mňa zaujímať. Možno sa budú na to pýtať. Nebolo by zlé si pripraviť nejakú odpoveď, že ako je to vôbec možné. Ako je vôbec možné udeliť dotáciu z Európskeho sociálneho fondu exekútorskému úradu v rámci programu na zriadenie zamestnaneckých miest? To bude... (Prerušenie vystúpenia predsedajúcou.)